**Dragoste și ură**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Simt ploaia-n sânge, câte-o picătură,

Mai albă seara, acră dimineața,

Un strop de dragoste, unul de ură,

Ce mozaic ciudat poate fi viața!

Un glas divin alintă poezia,

Demonic o atacă anticristul,

Când te înalți, survine aritmia –

Chiar diavolul face pe moralistul!

Și-i existența toată ca o piesă

Pusă în scenă doar de conjunctură,

Când costumată-n înger, când metresă –

Suntem scăldați în dragoste și ură!

- Extrema guvernează-această lume,

Evoluăm anarhic, revoluţii,

Promisiuni şi măreţii postume,

Nimic concret... Lipsesc circumvoluţii

Acestui creier calculat şi rece,

Raţional, lipsit de sentimente,

Îngeri apteri prin viaţa care trece

Cu coasa printre noi, literalmente,

De parcă moartea nici nu mai contează.

Ne-aliniem pe marea comisură

A timpului care intersectează

Hotarele-ntre dragoste şi ură.

Ioan Grigoraș Liliana Trif